Maaseututukia maksettiin 2 miljardia - Antti Herlinille yli 400 000

Maaseutuvirasto maksoi viime vuonna tukia yhteensä noin kaksi miljardia euroa. Noin puolet tuesta on kansallista ja puolet EU-tukea. Tukisumma on suurin piirtein aiemmalla tasolla. Tuen saajia oli viime vuonna noin 60 000, joista 55 000 oli maatiloja. 20 suurimman viljelijätuen saajan joukossa oli vain yksi viljatilallinen. Muut suurimmat tuensaajat olivat lihan- ja maidontuottajia. Hissi- ja liukuporrasyhtiö Koneen pääomistaja Antti Herlin sai viime vuonna yli 400 000 euroa maataloustukea, ilmenee Maaseutuviraston tiedoista. Talousjulkaisu Forbesin listauksen mukaan Herlin on Suomen rikkain ihminen. Maataloustuottajien etujärjestön MTK:n puheenjohtaja Juha Marttilan maatalousyhtymälle maksettiin tukea noin 134 000 euroa. Aiemmin tukia saaneet Sammon Björn Wahlroos , Nokian entinen pääjohtaja Jorma Ollila ja maatalous- ja ympäristöministeri Kimmo Tiilikainen (kesk.) eivät saaneet maataloustukia viime vuonna. Yrityksistä suurin tuensaaja oli 2,1 miljoonan euron summalla Valio. Summasta 1,9 miljoonaa euroa oli koulumaitotukea. Loput Valion saamasta tuesta oli marjoille ja juustoille maksettua varastointitukea.